Source: https://spravodajskenoviny.webnode.sk/news/bulharsky-sud-nevyda-rusku-putinovho-kritika-nikolaja-koblakova/
Timestamp: 2018-10-15 11:13:35+00:00
Document Index: 469345

Matched Legal Cases: ['súd ', 'súd ', 'súd ', 'súd ', 'súd ', 'Súd ']

Bulharský súd nevydá Rusku Putinovho kritika Nikolaja Kobľakova :: Spravodajské noviny
Úvodná stránka > Bulharský súd nevydá Rusku Putinovho kritika Nikolaja Kobľakova
Bulharský súd nevydá Rusku Putinovho kritika Nikolaja Kobľakova
Bulharsko má historicky pevné vzťahy s Moskvou, avšak zdôrazňuje, že je tiež členom Európskej únie a NATO a rešpektuje sankcie EÚ uvalené na Rusko pre jeho zasahovanie na Ukrajine.
Demonštrant nesie obrovskú ruskú vlajku počas protestu proti vláde Vladimíra Putina/Ilustračné foto.FOTO TASR / AP
Sofia 21. októbra (TASR) - Bulharský súd dnes zamietol žiadosť o vydanie prominentného antiputinovského aktivistu a obhajcu ľudských slobôd Nikolaja Kobľakova do Ruska, kde ho chcú postaviť pred súd.
Mestský súd v Sofii pred vynesením rozhodnutia požiadal Moskvu o dodatočné informácie a dnes uviedol, že ani z nich mu nie je jasné, na základe čoho Rusko žiada o jeho vydanie. Informovala o tom tlačová agentúra Reuters s odvolaním sa na hovorkyňu súdu.
Bulharský prokurátor, ktorý mal obhajovať žiadosť o vydanie Kobľakova do Ruska, pred súdom povedal, že to nemôže urobiť, pretože Kobľakov sa angažoval v politických aktivitách proti prezidentovi Vladimirovi Putinovi a v Rusku by nemusel mať zaručené právo na slobodný proces.
Moskva sa vyjadrila, že požaduje vydanie Kobľakova v súvislosti s podozrením z podvodu spáchaného v rokoch 2004 a 2005. Kobľakov to odmietol a povedal, že sa obáva politického prenasledovania ruskými orgánmi. Požiadal súčasne o politický azyl v Bulharsku.
Súd sa dištancoval od vyjadrení prokurátora s tým, že politické prejavy sú v trestnom prípade absolútne neprijateľné.
Voči rozhodnutiu súdu je možné sa odvolať, je to však nepravdepodobné, napísala agentúra Reuters.
Kobľakov má 44 rokov a dvojaké, ruské a francúzske občianstvo. Je zakladateľom francúzskej mimovládnej organizácie Russie-Libertés, ktorá zorganizovala v krajine protiputinovské protesty.
Jeho zatknutie v Sofii vyvolalo protesty v bulharskom hlavnom meste aj v Paríži, kde ľudskoprávni aktivisti vyzývali bulharské orgány, aby odmietli žiadosť o jeho vydanie.
Vzťahy Moskvy a Sofie sú v poslednom čase napäté. Ruský vicepremiér tento mesiac obvinil Bulharsko zo zrady, keď naznačilo, že chce nahradiť vojenské lietadlá zo sovietskej éry západnými.
KAUZY-exkomunikácie-svätorečenia | POLITIKA-zákony-VLÁDA | RUSKO | Väznení-mučení-prenasledovaní